- Jeg oppdaget likheten først etter at filmen ble laget. Jeg husker ikke hvordan Arendelle ble til, men det var interessant å høre at det fantes en norsk by ved navn Arendal, avslører Del Vecho.
Denne gangen har Disney har vært enda tydeligere på at de har hentet inspirasjon fra Norge og Skandinavia. Del Vecho har blant annet vært på studiereise med Hurtigruta, besøkt eldgamle stavkirker og sett grønne skoger bli til gullrøde flammehav.
- Før «Frost 2» fikk vi oppleve Norge på høsten, med de vakre høstfargene dere har. Det var også interessant å se hvor mye farge det var på bakken. Vi har virkelig prøvd å framkalle den samme følelsen når du ser filmen.
Ikke minst har eventyr- og historietradisjonen vår hatt stor påvirkning på oppfølgeren. I en scene havner Elsa midt i den mørke, piskende sjøen, ansikt til ansikt med en mektig, mytisk skikkelse – selveste Nøkken.
- Vi leste først den gamle norrøne mytologien om nøkken, men mange kulturer har liknende historier om en hest som er lagd av vann, og at den hesten kan hjelpe deg – eller ikke. Det er en av de mest dramatiske scenene i filmen. Vi er veldig fornøyde med den, forklarer Del Vecho.
I møte med norsk natur fikk han opp øynene for hvorfor slike myter kan ha blitt til.
- Mens vi gikk i skogen, kunne vi føle hvorfor det finnes historier om småfolk. Vi så disse enorme steinene i midten av skogen som virket helt malplassert, så vi kunne forstå hvorfor historiene om at store troll kunne ha kastet dem dit. Det åpnet opp øynene våre, og det var en herlig opplevelse.